Porsche har flået camouflagen af den elektriske Cayenne

Så er den her: Den første fuldelektriske Porsche Cayenne er trådt ud af camouflagen og ind i rampelyset. Og selv om det elektriske hjerte er nyt, er designet alt andet end et radikalt brud. Porsche vælger evolution frem for revolution – men med nok friske streger til, at Cayenne Electric markerer en ny æra for mærkets mest ikoniske SUV.

Det første, der rammer dig, er proportionerne. Cayenne Electric står bred, lav og selvsikker, og selv uden udstødningsrør er den umiskendeligt en Cayenne. Porsche har ikke genopfundet bilen – de har skåret den til.

Fronten er blevet fladere og skarpere, med nye slanke Matrix LED-forlygter, der samler alt lyset i ét rent modul. Resultatet er et mere moderne, mere teknisk udtryk – og ærligt talt, det klæder den.

På siden finder vi rammeløse døre, en tydelig skulderlinje og sidepaneler med 3D-udskæring, der giver bilen det der karakteristiske Porsche-dyriske skub i bagenden. Og ja, den berømte flyline – den blødt faldende tagkurve, arvet helt tilbage fra 356 – er naturligvis bevaret.

Bagenden får LED-lysbånd med animeret grafik og et oplyst Porsche-logo, som ser ud, som om det er plukket direkte ud af fremtiden. Lidt showmanship skal der jo være, når man dropper udstødningen.

Teknologi på steroider

Selv hvis man ser bort fra designet, er Cayenne Electric et teknologisk kraftværk. Porsche har hentet løsninger direkte fra motorsporten – især i Turbo Electric, hvor den bageste elmotor er oliekølet for at kunne levere høj effekt igen og igen uden at miste pusten. Det betyder, at du får hyperbil-acceleration på hver motorvejstilkørsel, ikke kun den første, når batteriet er friskt.

Regenereringen er også i en liga for sig. Op til 600 kW bremsegenvinding betyder, at Cayenne Electric nærmest oplader lige så hurtigt, som den kører. Ved almindelig kørsel klares næsten alle opbremsninger alene på elmotorerne – mekaniske bremser er nærmest backup. Det giver både lavere vedligeholdelse og en mere glidende, kontrolleret køreoplevelse, lover Porsche.

800 volt, trådløs opladning og turbohurtige stop

Batteriet er en nyudviklet 113 kWh-pakke med dobbeltsidet køling og 800-volt arkitektur. I praksis betyder det lynhurtige ladepauser: op til 390 kW ved DC-lynlader, og i optimale forhold endnu højere. Fra 10 til 80 procent på under 16 minutter hører til i øverste liga – og det gør Cayenne Electric til en reel langtursbil, ikke bare en stor el-luksus-SUV.

Som den første Porsche nogensinde kan Cayenne også oplade trådløst. En gulvplade i garagen leverer op til 11 kW, helt automatisk. Bilen parkeres bare – resten klarer teknikken. Det lyder måske som en luksusdetalje, men i hverdagen er det den slags, der gør livet med elbil markant nemmere.

Undervogn, aerodynamik og stabilitet i særklasse

Chassiset er lige så avanceret som drivlinjen. Standardudgaven får adaptiv luftundervogn og Porsche Active Suspension Management, mens Turbo Electric kan udstyres med Porsche Active Ride – det aktive system, der nærmest eliminerer krængning i sving. Resultatet er en SUV, der både ligger fladt som en Taycan og samtidig kan klare terræn, hvis du vælger Offroad-pakken.

Bagakselstyring, spærredifferentiale og aktive aerodynamiske elementer arbejder samtidig for at gøre bilen både skarpere og mere effektiv. En vindmodstand på 0,25 er ekstremt lav for en bil af denne størrelse – og det mærkes direkte på rækkevidden – 642 kilometer for Cayenne Electric og op til 623 kilometer for Cayenne Turbo Electric.

Porsche Cayenne | Electric | Turbo Electric
Rækkevidde (WLTP) | 642 km | 623 km
Batterikapacitet | 113 kWh | 113 kWh
Motor | 442 hk | 1.156 hk
Moment | 835 Nm | 1.500 Nm
Acceleration 0-100km/t | 4,8 sekunder | 2,5 sekunder
Ladeeffekt (AC/DC) | 11 kW / 400 kW (800 volt) | 11 kW / 400 kW (800 volt)
Trækkapacitet | 3,5 ton | 3,5 ton
Bagagerum | 781 til 1.588 liter | 781 til 1.588 liter
Pris | 1.069.900 kr. | 1.824.900 kr.

Dansk premiere i 2026

Cayenne Electric kan allerede konfigureres, og danske priser starter på 1.069.900 kr. Turbo Electric begynder ved 1.824.900 kr., og begge modeller lander hos Porsche Center København og Aarhus i foråret 2026.

Læs også om min – næsten skæbnesvangre – første tur i Porsche Cayenne Turbo Electric på testbanen i Leipzig, hvor der er flere detaljer om den avancerede teknologi i modellen.

Porsche har flået camouflagen af den elektriske Cayenne