Ny elektrisk Porsche dufter lidt af 911

Porsche har nu gjort det, som næsten alle premium-mærker ender med at gøre: taget en stor SUV, sænket taglinjen og kaldt den mere sportslig.

Resultatet hedder Porsche Cayenne Coupé Electric, og selv om coupé-SUV’er stadig deler vandene, er der faktisk mere på spil her end bare design. Den nye elektriske Cayenne Coupé får nemlig bedre aerodynamik end den almindelige SUV-version, længere rækkevidde og præstationer, der nærmer sig rendyrket sportsvognsterritorium.

Topmodellen Cayenne Turbo Coupé Electric leverer op til 1.156 hestekræfter og 1.500 Nm. Det sender den store el-SUV fra 0 til 100 km/t på omkring 2,4 sekunder. Det er absurd hurtigt for en bil, der samtidig kan trække op til 3,5 ton med anhængertræk. Prisen er også helt Porsche: Den billigste udgave starter ved 1.119.900 kroner.

Lavere tag – længere rækkevidde

Den nye coupéudgave adskiller sig fra den almindelige Cayenne Electric fra A-stolpen og bagud. Porsche har givet bilen en mere faldende taglinje, en særligt udviklet forrude, planmonteret bagrude og en adaptiv bagspoiler, der er integreret i karrosseriet.

Ifølge Porsche er designet inspireret af 911, hvilket nok kræver en vis portion velvilje at se. Men den mere strømlinede form har en reel teknisk fordel. Vindmodstanden er sænket fra 0,25 til 0,23 Cd, og det giver op til 18 kilometer ekstra rækkevidde sammenlignet med den tilsvarende SUV-version.

Den længst kørende udgave er Cayenne S Coupé Electric, der ifølge Porsche kan nå op til 670 kilometer på en opladning. Den almindelige Cayenne Coupé Electric klarer op til 661 kilometer, mens den vildeste Turbo-version topper ved 638 kilometer. Thomas Stopka, Head of Exterior Design hos Style Porsche, beskriver bilen sådan:

– Den blødt faldende taglinje bevæger sig elegant hen over bilens brede skuldre og giver Cayenne Coupé Electric et særligt sportsligt udtryk. Præcist tegnede linjer, brede proportioner og højglanssorte vindueslister skaber et design, der udstråler sportslighed i hver eneste detalje.

Tre udgaver fra start

Porsche lancerer Cayenne Coupé Electric i tre versioner. Indstigningsmodellen får 442 hestekræfter og 834 Nm, mens Cayenne S Coupé Electric hæver niveauet til 666 hestekræfter. Øverst ligger Cayenne Turbo Coupé Electric, der trods navnet naturligvis ikke har nogen turbo, men til gengæld 1.156 hestekræfter og en topfart på 261 km/t.

Alle versioner bygger på en 800-volt-platform og har et batteri på 113 kWh. Ved en kraftig lynlader kan bilen lade med op til 390 kW – og under optimale forhold op til 400 kW. Porsche angiver 10-80 procent på 16 minutter. Det er stærke tal, men også tal der kræver den rigtige lynlader og de rigtige forhold. I Danmark vil mange ejere formentlig stadig lade hjemme til daglig, hvor bilen bruger omkring 11 timer på en fuld opladning med 11 kW AC-ladning.

Stadig praktisk – trods coupéformen

Coupéformen betyder ikke, at Cayenne Electric pludselig bliver en upraktisk livsstilsbil. Bagagerummet rummer op til 1.347 liter, og der er desuden 90 liter ekstra opbevaring under fronthjelmen. Bagsædet kan enten fås som to separate sæder eller med plads til tre personer, og det kan justeres elektrisk i to retninger. Bilen er 24 millimeter lavere end SUV-versionen, men har samme længde og bredde.

For mange danske købere vil anhængertrækket være et af de mere interessante punkter. Med Offroad-pakken kan Cayenne Coupé Electric trække op til 3,5 ton. Det gør den til en af de mest kapable elektriske luksus-SUV’er for dem, der både vil have rækkevidde, kræfter og trækevne.

Mere udstyr end SUV-versionen

Cayenne Coupé Electric får adaptiv luftaffjedring og Porsche Active Suspension Management som standard. Cayenne S og Turbo kan desuden udstyres med Porsche Active Ride, mens alle tre versioner kan få aktiv baghjulsstyring. I kabinen fortsætter Porsche med sit nye Driver Experience-layout med digital instrumentering, stort centralt Flow Display og mulighed for både passagerskærm og head-up-display.

Coupéversionen får også mere standardudstyr end den almindelige SUV. Panoramaglastag og Sport Chrono-pakke er standard, og glastaget kan fås med Variable Light Control, hvor en elektrisk styret folie regulerer lysindfaldet. Derudover tilbyder Porsche en særlig Letvægtsports-pakke med kulfibertag, kulfiberindlæg, 22-tommers hjul, performance-dæk og sæder med klassisk Pepita-stof. Den reducerer vægten med op til 17 kilo, hvilket nok mest vil appellere til dem, der synes, at selv en elektrisk luksus-SUV på over to ton bør trimmes som en banebil.

De danske priser begynder her:

Porsche Cayenne Coupé Electric: fra 1.119.900 kr.

Porsche Cayenne S Coupé Electric: fra 1.384.900 kr.

Porsche Cayenne Turbo Coupé Electric: fra 1.874.900 kr.

Cayenne Coupé Electric bliver dermed ikke bilen, der gør elektrisk Porsche-kørsel folkelig. Men den viser meget tydeligt, hvor langt de dyre elbiler er rykket på få år: 600-plus kilometer rækkevidde, 16 minutters lynladning, 3,5 ton på krogen og acceleration som en superbil. Om man så kan leve med coupéformen, er en helt anden sag.

Porsche Cayenne Coupé Electric kan bestilles nu, og den kommer til Porsche Center Aarhus og Porsche Center København i løbet af 2026.

Ny elektrisk Porsche dufter lidt af 911