Ny Porsche Cayenne S Electric: 666 hk og lynladning på 16 minutter

Porsche skruer nu yderligere op for ambitionerne på elbilmarkedet. Den tyske sportsvognsproducent lancerer nemlig en ny variant af sin fuldt elektriske SUV: Cayenne S Electric. Modellen placerer sig midt i programmet mellem basisudgaven af Cayenne Electric og den endnu vildere Turbo-version. Resultatet er en elektrisk SUV, der forsøger at balancere rå ydelse, lang rækkevidde og luksus – men stadig med et tydeligt fokus på sport.

Tallene taler deres eget sprog: op til 666 hestekræfter, 0–100 km/t på 3,8 sekunder og en topfart på 250 km/t.

Over 650 kilometer rækkevidde

Den nye Cayenne S Electric bygger på samme tekniske platform som de øvrige modeller i serien. Det betyder blandt andet et batteri med en bruttokapacitet på 113 kWh, som ifølge Porsche giver en officiel WLTP-rækkevidde på op til 653 kilometer.

Lige så opsigtsvækkende er ladehastigheden. Bilen kan – under optimale forhold – lade med op til 400 kW, hvilket ifølge producenten gør det muligt at gå fra 10 til 80 procent på under 16 minutter.

Drivlinjen består af to elmotorer, én på hver aksel, hvilket giver permanent firehjulstræk. Standardydelsen er 544 hestekræfter, men med Launch Control kan effekten kortvarigt løftes til de nævnte 666 hestekræfter.

Sports-SUV med ekstra tricks

Porsche lægger ikke skjul på, at Cayenne S Electric stadig først og fremmest skal føles som en sportsvogn forklædt som SUV. Derfor kan bilen blandt andet udstyres med Porsche Torque Vectoring Plus, som fordeler kræfterne mellem hjulene for skarpere køreegenskaber.

Et andet højteknologisk system er Porsche Active Ride, der aktivt stabiliserer bilen under acceleration, opbremsning og i sving. Ifølge Porsche reducerer systemet næsten helt karrosseriets bevægelser.

Derudover kan køberen vælge Sport Chrono-pakken samt keramiske performance-bremser. En særlig funktion kaldet Push-to-Pass giver samtidig mulighed for et kort effektboost på op til 122 ekstra hestekræfter i 10 sekunder – for eksempel ved overhalinger.

Porsche skruer op for luksussen

Ud over de tekniske forbedringer introducerer Porsche også en ny designlinje til Cayenne Electric-serien. Den nye Interior Style-pakke er udviklet i samarbejde mellem Porsche Design og mærkets afdeling for skræddersyede kundeløsninger, Exclusive Manufaktur.

Man har jo lov at drømme …

Pakken byder blandt andet på en tofarvet læderkabine i sort og grøn, grønne syninger og særlige dekorative elementer, der matcher bilens eksteriørfarve. Kort sagt: endnu en mulighed for at gøre en allerede dyr bil endnu mere personlig.

Pris i den tunge ende

Den nye Porsche Cayenne S Electric kan bestilles nu, og de første danske kunder kan forvente at se bilen hos Porsche-forhandlerne i løbet af sommeren. Startprisen i Danmark lyder på 1.334.900 kroner.

Dermed bevæger Cayenne S Electric sig som sædvanlig i en prisklasse, hvor konkurrenterne ikke længere primært er traditionelle el-SUV’er – men snarere andre elektriske luksusbiler med ekstreme præstationer.

Ny Porsche Cayenne S Electric: 666 hk og lynladning på 16 minutter