Porsche Cayenne går elektrisk – og sætter rekord fra start

Porsche har sat strøm til sin SUV, Cayenne, og det sker med både ambitioner og fart. Den kommende Porsche Cayenne Electric er stadig pakket godt ind i camouflage, men det har ikke forhindret prototypen i at skrive sig ind i historiebøgerne med en rekordsættende præstation.

Som led i udviklingen af den nye elektriske Cayenne deltog en prototype for nylig i det legendariske Shelsley Walsh Hill Climb i England – et af verdens ældste motorsportsevents, der har været afholdt siden 1905. Her viste den elektriske SUV for alvor tænder.

Bag rattet sad tjekkiske Gabriela Jílková, der normalt er udviklings- og simulator-kører for TAG Heuer Porsche Formula E Team. Allerede på sin første tur op ad den 914 meter lange, smalle asfaltvej slog hun den eksisterende rekord for SUV’er med mere end fire sekunder.

Uhyggeligt hurtig – og stabil

Med en rekordtid på 31,28 sekunder og en acceleration til det første målepunkt – 18,3 meter fra startlinjen – på blot 1,93 sekunder, leverede Cayenne Electric præstationer, der normalt kun ses i specialbyggede racerbiler. Og det vel at mærke på almindelige sommerdæk.

Ifølge Porsche er nøglen til succesen blandt andet bilens aktive undervogn, Porsche Active Ride, som skal sikre stabilitet, præcision og optimalt vejgreb – også under krævende forhold.

Trækker 3,5 tons – uden at kny

Porsche har samtidig lagt vægt på, at den elektriske Cayenne ikke kun er bygget til fart, men også til hverdagen. Under en filmoptagelse med den britiske tv-profil og tidligere Top Gear-vært Richard Hammond demonstrerede bilen sin praktiske kunnen ved at trække en klassisk bil på over to tons gennem det engelske landskab.

“Vi havde betydelig vægt efter os, men Cayennen håndterede det uden besvær,” fortæller Hammond.

Den elektriske Cayenne er nemlig konstrueret med fokus på robusthed og funktionalitet, og ifølge Porsche kan modellen – alt efter konfiguration – godkendes til at trække op til 3,5 tons. Dermed placerer den sig som en af de første elbiler i verden med denne kapacitet.

Snart på Goodwood

Porsche lover endnu et smugkig på Cayenne Electric, når prototypen stiller op på det prestigefyldte Goodwood Festival of Speed fra den 10. til 13. juli.

Endnu er der ikke offentliggjort tekniske detaljer som rækkevidde, batteristørrelse eller ydelse, men Porsche bekræfter, at modellen vil bygge på VW-koncernens Premium Platform Electric (PPE). Det er samme platform, som ligger til grund for den elektriske Macan samt Audis Q6 e-Tron og den kommende A6 e-Tron.

Ifølge Porsche vil PPE-platformen gennemgå en “omfattende videreudvikling” til den nye Cayenne EV. Den vil fortsat basere sig på 800-volt teknologi for lynopladning, og de omfattende forbedringer kan blandt andet betyde øget batterikapacitet eller bedre præstationer sammenlignet med de biler, vi indtil nu har set blive lanceret på platformen.

En ting er sikkert: Porsche tager hul på en ny elektrisk æra for Cayenne – og den begynder i højt tempo.

Porsche Cayenne går elektrisk – og sætter rekord fra start